Pastoor skuldig aan verkragting, roofArgieffoto. ŉ 45-jarige pastoor van Mpumalanga is Donderdag in die Emalahleni-streekhof skuldig bevind aan verkragting en gewapende roof. Die beslissing spruit uit ŉ voorval waarin Chris Derrick Gabisani Xaba, voormalige pastoor van ŉ charismatiese kerk in Vlaklaagte naby Kwamhlanga, ŉ 39-jarige vrou van Vosman ŉ saamrygeleentheid gegee het. Hy het haar toe beroof en verkrag. Volgens brig. Leonard Hlathi, polisiewoordvoerder, was die slagoffer na Nelspruit toe Xaba aangebied het dat sy die res van die pad saam met hom ry. Xaba het egter gesê dat hy eers ander pendelaars moes optel. Hy het na ŉ afgeleë plaas naby Emalahleni gery waar hy ŉ vuurwapen op die vrou gerig het. Hy het haar met die dood gedreig voordat hy haar verkrag en van haar besittings beroof het. Xaba het ook haar klere gevat en ŉ waarskuwingskoot afgevuur voordat hy haar kaal in die bos agtergelaat het. Die voorval het in Desember 2019 plaasgevind. Nadat Xaba van die toneel gevlug het, het die slagoffer by ŉ naburige huis om hulp gaan aanklop en is sy na die naaste polisiestasie geneem. ŉ Saak van verkragting is geopen met ŉ bykomende klag van gewapende roof. In Maart verlede jaar het die polisie Xaba in Kwamhlanga vasgetrek. Twee gesteelde voertuie is in sy besit gevind. Xaba was toe reeds uit op borgtog vir ŉ ander verkragtingsaak. “Wat Xaba aan die slagoffer gedoen het, is lafhartig en het die hoë roeping van ŉ pastoor skade aangedoen. Nou sal hy dien as goeie voorbeeld vir ander geestelike leiers wat dit moontlik sou waag om dieselfde te doen,” het lt.genl. Mondli Zuma, provinsiale kommissaris van polisie in Mpumalanga, gesê. Xaba sal na verwagting op 19 Maart gevonnis word.